
RAPORT DE SPECIALITATE

Subsemnata Voinescu Oana, inspector în cadrul Serviciului public comunitar local de  evidență a persoanelor și administrație, analizând Proiectul de hotărâre privind desemnarea reprezentanţilor Consiliului Local Boldeşti-Scăeni în comisia pentru evaluarea  şi asigurarea calităţii educaţiei în unităţile de învăţământ preuniversitar de stat cu personalitate juridică de pe raza oraşului Boldești-Scăeni, am constatat următoarele:
Potrivit atribuţiilor prevăzute în OUG nr. 57/2019 privind Codul administrativ, consiliul local asigură, potrivit competenţei sale şi în condiţiile legii, cadrul necesar pentru furnizarea serviciilor publice de interes local, printre care şi educaţia.
Comisia pentru evaluarea și asigurarea calității are rolul de a elabora, implementa și coordona procedurile și activitățile specifice evaluării și asigurării calității educației la nivelul unității de învățământ. Aceasta analizează rapoartele întocmite în urma inspecțiilor generale și tematice, identifică punctele forte și aspectele ce necesită îmbunătățire și formulează propuneri concrete pentru creșterea performanței și eficienței procesului educațional.
De asemenea, Comisia colaborează activ cu ARACIIP, cu Biroul județean pentru inspecție școlară și asigurare a calității, cu Consiliul de administrație, precum și cu structurile reprezentative ale părinților, Consiliul școlar al elevilor și Consiliul profesoral. Prin această colaborare interinstituțională, Comisia contribuie la implementarea unei culturi a calității și la dezvoltarea continuă a standardelor educaționale.
Organizarea și funcționarea Comisiei pentru evaluarea și asigurarea calității, precum și a Comisiei pentru formare și dezvoltare în cariera didactică, sunt reglementate de Regulamentul-cadru privind organizarea și funcționarea unităților de învățământ preuniversitar, aprobat prin ordin al ministrului educației, care stabilește atribuțiile, responsabilitățile și procedurile de lucru pentru asigurarea unui management educațional performant și transparent.
Potrivit art. 234 din Legea nr.198/2023 a învățământului preuniversitar, la nivelul fiecărei unităţi de învăţământ preuniversitar din România funcţionează Comisia pentru evaluarea şi asigurarea calităţii educaţiei, în conformitate cu prevederile unei proceduri aprobate prin ordin al ministrului educaţiei. Potrivit dispoziţiilor alin. (5) lit. e) al aceluiaşi articol, din comisiile pentru evaluarea şi asigurarea calităţii face parte şi un reprezentant al consiliului local.	
Faţă de cele mai sus precizate, consider că iniţierea proiectului de hotărâre este necesară şi oportună.

